Zangiota tumanida qalbaki 5 000 AQSh dollarini muomalaga kiritmoqchi bo‘lgan shaxslar ushlandi. Bu haqda Bosh prokuratura huzuridagi Iqtisodiy jinoyatlarga qarshi kurashish departamenti xabar bermoqda. Qayd etilishicha, Bosh prokuratura huzuridagi departamentning Zangiota tuman bo‘limi tomonidan tezkor tadbir o‘tkazilgan. Tadbir davomida, fuqarolar M.Yu., D.X., R.A. va boshqalar o‘zaro oldindan til biriktirib, fuqaro D.ga qalbaki 100 AQSh dollarini haqiqiy 50 AQSh dollariga sotishga kelishib, qalbaki 5 000 AQSh dollarini 2 500 AQSh dollariga sotgan vaqtida ashyoviy dalil bilan ushlanganlar. Mazkur holat yuzasidan Jinoyat kodeksining 176-moddasi (qalbaki pul, aksiz markasi yoki qimmatli qog‘ozlar yasash, ularni o‘tkazish) bilan jinoyat ishi qo‘zg‘atilgan. Hozirda tergov harakatlari o‘tkazilmoqda, deyiladi ma’lumotda. Avvalroq, Olmazorda 50 mln so‘m miqdoridagi qalbaki pul ishlab chiqargan shaxslar ushlangandi.